ดอลล์แข็งค่ารับเฟดส่งสัญญาณขึ้นดอกเบี้ยภายในปีนี้
ดอลลาร์สหรัฐปรับตัวขึ้นเมื่อเทียบสกุลเงินหลักส่วนใหญ่เมื่อคืนนี้ (28 ต.ค.) หลังจากคณะกรรมการกำหนดนโยบายการเงิน (FOMC) ของธนาคารกลางสหรัฐ (FED) ได้ส่งสัญญาณถึงพิจารณาปรับขึ้นอัตราดอกเบี้ยภายในสิ้นปีนี้
29 ต.ค. 2558

สำนักข่าวอินโฟเควสท์รายงานว่า ค่าเงินยูโรอ่อนค่าเมื่อเทียบดอลลาร์สหรัฐที่ระดับ 1.0901 ดอลลาร์สหรัฐ จาก 1.1040 ดอลลาร์สหรัฐ ขณะที่เงินปอนด์ลดลงที่ 1.5251 ดอลลาร์สหรัฐ จากระดับ 1.5307 ดอลลาร์สหรัฐ
ค่าเงินดอลลาร์สหรัฐปรับตัวขึ้นเทียบกับสกุลเงินเยนที่ 121.21 เยน จาก 120.32 เยน และเพิ่มขึ้นเมื่อเทียบกับฟรังก์สวิสที่ระดับ 0.9952 ฟรังก์ จาก 0.9862 ฟรังก์ ขณะที่ค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.7086 ดอลลาร์สหรัฐ จากระดับ 0.7195 ดอลลาร์
ดอลลาร์สหรัฐปรับตัวแข็งแกร่ง หลังเฟดลงมติด้วยคะแนนเสียง 9-1 ในการประชุมเมื่อวานนี้ให้คงอัตราดอกเบี้ยในช่วง 0-0.25% ต่อไป ขณะที่ส่งสัญญาณพิจารณาการปรับขึ้นอัตราดอกเบี้ยในการประชุมครั้งต่อไปในเดือนธ.ค.
เฟดระบุในแถลงการณ์ว่า ในการพิจารณาว่าจะมีความเหมาะสมหรือไม่ในการปรับเพิ่มช่วงเป้าหมายในการประชุมครั้งหน้านั้น คณะกรรมการจะประเมินความคืบหน้าสู่เป้าหมายของการจ้างงานในระดับสูงสุดและเงินเฟ้อที่ 2% ทั้งในแง่ความเป็นจริงและคาดการณ์
บรรดานักวิเคราะห์กล่าวว่า การที่เฟดระบุชัดเจนถึงการประชุมในเดือนธ.ค.เป็นสิ่งที่แทบไม่เคยเกิดขึ้นมาก่อน และแถลงการณ์ในเชิงหนุนการปรับขึ้นดอกเบี้ยได้สนับสนุนกระแสคาดการณ์ของตลาดเกี่ยวกับการปรับขึ้นอัตราดอกเบี้ยภายในปีนี้